ToekomsVenster: Die instelling van die nagmaalFoto: Phil Goodwin/Unsplash.com Terwyl hulle eet, het Jesus brood geneem en die seën gevra. Daarna het Hy dit gebreek en vir hulle gegee met die woorde: “Neem dit, dit is my liggaam.” Toe neem Hy ‘n beker en nadat Hy die dankgebed uitgespreek het, gee Hy dit vir hulle, en hulle het almal daaruit gedrink. Hy sê vir hulle: “Dit is my bloed, die bloed waardeur die verbond beseël word en wat vir baie mense vergiet word. Dit verseker Ek julle: Ek sal nie weer wyn drink nie tot op daardie dag wanneer Ek die nuwe wyn in die koninkryk van God sal drink.” – Markus 14:22-25 In die gereformeerde teologie, trouens in die meeste hoofstroomkerke is daar sprake van net twee sakramente. Sakramente is, en dis die kwalifikasie, deur Jesus self ingestel. Ons herinner ons sterk aan die woorde in Mattues 28 wanneer Jesus opdrag gee om dissipels te maak van mense en hulle te doop. Ons lees die praktyk raak dat wanneer mense tot geloof gekom het hulle gedoop is. Ook Paulus na sy Damaskus pad ervaring word gedoop. Die ander sakrament waarvan daar sprake is die nagmaal. Weereens stel Jesus dit self in. 1 Kor.11:23-31 – Ek het van die Here ontvang wat ek ook aan julle oorgelewer het: Die Here Jesus het in die nag waarin Hy oorgelewer is, brood geneem en, nadat Hy God daarvoor gedank het, het Hy dit gebreek en gesê: “Dit is my liggaam; dit is vir júlle. Gebruik dit tot my gedagtenis.” Net so ook het Hy ná die maaltyd die beker geneem en gesê: “Hierdie beker is die nuwe verbond, wat deur my bloed beseël is. Gebruik dit, elke keer as julle daaruit drink, tot my gedagtenis.”Elke keer as julle van hierdie brood eet en uit die beker drink, verkondig julle die dood van die Here totdat Hy kom. Elkeen wat op ‘n ongepaste wyse van die brood eet of uit die beker van die Here drink, sal skuldig wees aan sonde teen die liggaam en die bloed van die Here. Maar elkeen moet eers homself ondersoek voor hy van die brood eet en uit die beker drink, want hy wat eet en drink sonder om te besef dat dit die liggaam van die Here is, bring daardeur ‘n oordeel oor homself. Daarom is daar baie swakkes en sieklikes onder julle en sterf daar baie van julle. As ons onsself vooraf reg ondersoek het, sou ons nie onder die oordeel gekom het nie. Die waarskuwing om nie ŉ oordeel oor onsself te eet nie is belangrik. Die nagmaal bly ŉ gawe uit die Here se hand en moet met die nodige erns geneem word. Sakramente is sigbare, voelbare en waarneembare Woord verkondiging. Dit is God wat praat soos in die Skrifgeworde Woord, die Bybel soos ons dit ken. Die sakramente word gegee tot geloofsversterking. Dis ervaringsleer, dis ŉ aanskouingsles, simbolies maar kragtig. Dis nie net ŉ seremonie nie, dis ŉ misterieuse belewing van die genade van God na elkeen wat dit in opregtheid gebruik. Uiteraard roep beide doop en nagmaal om na antwoord, maar dit is en bly ŉ antwoord, ŉ belydenis, ŉ respons. Tog wil ons nie weer van die doop ŉ besprekingspunt maak nie. Die kerk het vir te lank oor die doop gestry. Romeine 14:5 – Vir die een is een dag belangriker as ander dae; vir ‘n ander is alle dae ewe belangrik. Elkeen moet net in sy eie gemoed oortuig wees van sy opvatting Sakramente is God wat praat. Hy praat altyd eerste. Ons is ten diepste aangesprokenes. Die mens vra nie uit eie beweging na God nie. God is ons altyd een tree voor. Hy soek ons genadigste op en doen dit steeds. Soos die Bybel begin met In die begin het God is en bly dit die werkswyse van God deur al die eeue. Het jy al die roepstem van die Heilige geantwoord?